מנהלת מחוז ת"א במשרד החינוך, חיה שיטאי ערכה ביום א' 24/12/17 ביקור רשמי במוסדות החינוך ברמת השרון. הביקור התקיים במעמד ראש העיר אבי גרובר, מנכ"לית העירייה שירלי פאר יגרמן, מנהל אגף החינוך ד"ר אורי ארבל גנץ, יו"ר וועד ההורים איתי קפלינסקי, מנהלי בתיה"ס וצוות הפיקוח שליוה את מנהלת המחוז לאורך כל היום.
הביקור נפתח בבית-הספר "אורנים" שם התרשמה מנהלת המחוז מהייחודיות של ביה"ס המחבר למידה משמעותית עם חיבור לטבע ובהמשך סיירו במתחם החיות הממוקם במתחם ביה"ס, שזוכה לתגובות חמות מהתלמידים. בהמשך היום ביקרו בגן "ערבה", בתיכון "רוטברג" ובתיכון "אלון", ששם נערך גם מפגש עם מועצת הנוער היישובית ועם פרלמנט הילדים ובהמשך התקיים שיח וסיכום הביקור בהשתתפות צוות הנהלת העירייה, צוות אגף החינוך ומנהלי בתי-הספר.
מנהלת מחוז ת"א במשרד החינוך, חיה שיטאי ציינה לשבח את ההשקעה של העירייה ביצירת סביבת לימודים נעימה ומודרנית לתלמידים, ואת היזמות והחדשנות כפי שנחשפה אליהם במהלך הביקור: "ההשקעה של הרשות המקומית בחינוך בהחלט ניכרת. הופתעתי לאורך הביקור מסביבת הלימודים שנראית נהדר. כשנותנים לתלמיד סביבת לימודים מכבדת אז התלמיד מכבד את הסביבה. לראות התפתחות של מרחבי למידה, חשיבה פדגוגית בתקופה שבה אנו חיים אני לא חושבת שאפשר אחרת. אני מאד מאמינה בפיתוח מרחבי למידה, כשנותנים לילדים ללמוד בקצב שלהם, בסביבה מחבקת ולא חנוטים בכיסא. נותנים להם אפשרות גם ליצור, גם לחשב וגם לעבוד בקבוצות".
ראש העיר אבי גרובר פירט על החזון החינוכי אותו הוא מטמיע במערכת החינוך במסגרת תכנית אב לחינוך, המהפכה הטכנולוגית בבתי-הספר, קידום רחב היקף של פיתוח ותשתיות עם השקעה חסרת תקדים של 50 מיליון ₪ בשדרוג סביבת הלימודים של התלמידים בגנים ובבתי-הספר- כדי להבטיח שהתלמידים ילמדו בתנאים הטובים והמרווחים ביותר. ראש העיר גרובר סיפר במפגש על בניית שני בתי"ס צומחים שסייעו לצמצום בעיית הצפיפות בכיתות, והורידו באופן ניכר מהעומס בכיתות וכן על תכניות העשרה פדגוגיות ומימון עירוני של סייעת שנייה בגני הילדים לרווחת ההורים והילדים.
מנהלת המחוז שיטאי סיכמה: "הביקור היה מלמד ומעודד ומילא אותי באופטימיות לראות את אנשי החינוך בעיר, זה פשוט נפלא. ראיתי הרבה אור וברק בעיניים אצל התלמידים והמורים לאורך כל הביקור זו הרגשה מאד נעימה והרגישו את זה באוויר. אני לפעמים משפשפת עיניים ולא מאמינה- קורים כאן דברים מדהימים עם יזמות שצומחת מהשטח. אני רוצה להודות לצוות המקצועי ברשות המקומית. אני חושבת שיש עבודה נפלאה בין הרשות למשרד החינוך. רואים כאן באמת התקדמות תמידית".